V. Veteška, podpredseda NR SR: (2003-12-03):
Dovoľte mi, aby som požiadal pána ministra hospodárstva, aby predložil vládny návrh zákona, ktorý ste dostali pred prvým čítaním ako tlač č. 381 a spoločnú správu máte ako tlač č. 381a. Nech sa páči, máte slovo, ja som vás uviedol. P. Rusko, podpredseda vlády a minister hospodárstva SR: Ďakujem pekne, pán podpredseda, pán predsedajúci, za slovo. Hlboko sa ospravedlňujem kolegom a kolegyniam, bývalým teda, ale naozaj som dostal pokyn prísť na 15.00 hodinu. Bolo 15.00 hodín, keď som otvoril dvere a „kukol“ som tamto na ten displej. Takže ešte raz sa ospravedlňujem. Budeme hľadať vinníka, poprípade keby sme ho nenašli, mám návrh na niekoho, koho by sme mohli určiť. Dovoľte mi, aby som vás oboznámil s úvodným slovom k vládnemu návrhu zákona o elektronickom obchode. Návrh zákona o elektronickom obchode predkladá na rokovanie zákonodarného zboru  vláda Slovenskej republiky podľa jej plánu legislatívnych úloh na rok 2003. Návrh zákona je súčasťou harmonizácie práva Slovenskej republiky s právom Európskej únie v rámci prístupového procesu do Európskej únie. Jeho účelom je zapracovať smernicu 2000/31-ES o určitých právnych aspektoch služieb informačnej spoločnosti na vnútornom trhu, najmä o elektronickom obchode, do právneho poriadku Slovenskej republiky. Smernica aj návrh zákona upravujú len základné povinnosti poskytovateľov služieb informačnej spoločnosti z hľadiska ochrany príjemcov týchto služieb. Služby informačnej spoločnosti zahŕňajú celú škálu ekonomických činností, ku ktorým dochádza takzvane on-line cez elektronické zariadenia. Sú to aj iné služby, ako elektronický obchod, napríklad služby umožňujúce prístup k údajom, spracovanie, prenos, uchovávanie, vyhľadávanie alebo zhromažďovanie dát a elektronická pošta, ale táto len v komerčnej komunikácii. To znamená, že elektronický obchod, uzatváranie záväzkových vzťahov tvorí len časť týchto služieb. Treba zdôrazniť, že na vznik, zmenu a zánik týchto vzťahov sa neustanovujú žiadne nové alebo iné pravidlá ako tie, ktoré platia podľa všeobecných predpisov napríklad podľa Občianskeho zákonníka alebo Obchodného zákonníka. Návrh zákona vychádza z princípu slobody ponúkať a poskytovať služby informačnej spoločnosti prostredníctvom elektronických zariadení bez obmedzenia, oznámenia či registrácie. Poskytovateľovi služieb sa však vzhľadom na charakter týchto služieb ukladajú niektoré osobitné povinnosti. Povinnosť jednoznačne sa identifikovať tak, aby nezostal pre príjemcu služby anonymný. Ďalej povinnosť príjemcovi služby vytvoriť také podmienky v programe  na elektronickom zariadení, aby mohol úkony smerujúce k vzniku záväzkových vzťahov určiť slobodne, vážne a zrozumiteľne, aby svoje chybné úkony mohol opraviť, ďalej, aby elektronický dokument zostal uchovaný a mohol byť použitý ako dôkazný prostriedok. Návrh zákona obsahuje tiež ustanovenie o vylúčení zodpovednosti poskytovateľa služieb v prípadoch, keď poskytuje len služby v obmedzenom rozsahu, ktoré pozostávajú v technických podmienkach zabezpečenia prenosu. Návrh zákona obsahuje tiež ustanovenia o dohľade nad dodržiavaním zákona a ustanovenia, ktoré vytvárajú základný rámec pre medzinárodné spolupráce v tejto oblasti, ktoré sú vzhľadom na charakter týchto služieb nevyhnutné. Navrhovaná právna norma predstavuje len základ úpravy vzťahov, ku ktorým dochádza pri komunikácii cez elektronické zariadenia. Elektronické komunikačné technológie sa veľmi rýchlo rozvíjajú a právo takpovediac nestačí s týmto rozvojom držať krok a len veľmi ťažko sa zmocňuje procesov, ktoré na elektronických zariadeniach prebiehajú. Preto treba počítať s tým, že po tejto základnej úprave bude právo vstupovať do týchto vzťahov častejšie. Po predložení návrhu zákona do Národnej rady Slovenskej republiky časť odbornej verejnosti návrh zákona kritizovala. Po vysvetlení si vzájomných stanovísk odborná verejnosť odstúpila od požiadavky, aby zákon v takejto podobe nebol schválený s tým, že námety na jeho doplnenie budú premietnuté do plánu legislatívnych úloh vlády na budúci rok. Ku vznesenej kritike uvádzam, že expertný posudok konzultantky z Európskej únie potvrdil, že zákon v takejto podobe bude zodpovedať smernici aj požiadavkám Európskej únie. Ani okolité štáty, ako napríklad Nemecko alebo Rakúsko, nemajú pre elektronický obchod rozsiahlejšiu a podrobnejšiu právnu úpravu. Zo spoločnej správy výborov Národnej rady Slovenskej republiky vyplýva, že sa návrhom zákona podrobne zaoberali, a preto s odporúčaním a pozmeňujúcimi návrhmi gestorského výboru je možné v celom rozsahu súhlasiť. Preto som presvedčený, vážené pani poslankyne, vážení páni poslanci, že vládny návrh zákona schválite. Ďakujem za pozornosť.